قمر الزمان

قمر الزمان
 كلمات 
كتبت ليك لا بيني بينك ريده لا قصة غرام

واخترت ليك اجمل حروف

واصدق فواصل نادره في لغة الكلام

لا قصدي ألهو معاك بي كلمات غناء

لا شعري ليك مرجيحه من شعر الغمام

وكتبت ليك والله يا قمر الزمان

شان جيتي بي زمن المحنه

وشفت في عينيك حس أهلي القدام

كتبت ليك وانا جاي من زمن الشقى

مرسوم على وش الثواني مظللا

تتمدد الساعات سنين

تتفتح الاحزان غريبه ومذهله

واشتاق افتش نسمة في الزمن العذاب

وايامي من كتر الاسى

وكتر العزوب والاغتراب

صارت حروف مترهلة

لحظات أسيفة ومهملة

كتبت ليك

ووقفت ليك لامن لقيتك جاية

في قلب الطريق

ولمحت فيك راحة المشاوير البعيدة

ولفحة النسمة الحنينة

الجاية من جوف المضيق

حسيت عجايب الدنيا اتلمت

بقت جاياني من عصراََ سحيق

عينيك حس اطفال بنادوا

القمره للغايب يعود

وجبينك الضواي حجا الحبوبة فى الزمن السعيد

يا قمره أقلبي السنسنة الحمراء

شوفي ليه ما جاء

وأنا في قساوه الموحش الزمن

المكهرب بالحريق

انا حيلتي ايه انا حيلتي ايه

قولي لي يا قمر الزمان

غير أتكي واحلم معاك

واحضن أماسي الصحو والامل البريق
 شوف كمان 
قائمة أعمال مصطفى سيد أحمد

تصنيف:اغانى سودانيه
تصنيف:قصائد سودانيه
تصنيف:كلمات اغانى